text: Arriben les festes de Nadal a Hostalric! | Ajuntament d' Hostalric
  Arriben les festes de Nadal a Hostalric!
  L'Ajuntament i el teixit associatiu local organitzen del 17 de desembre al 16 de gener un complet programa d'activitats lúdiques, culturals i festives per poder celebrar les festes nadalenques. Descarrega't el programa d'activitats de Nadal.
  Hostalric ja es prepara un any més per celebrar el Nadal. Aquest any 2021 l'Ajuntament i les entitats locals recuperen algunes de les propostes que el curs passat no es van poder organitzar a causa de la pandèmia i han dissenyat per a l'ocasió un complet i variat programa d'activitats de lleure, culturals i festives per a tots els públics amb l'objectiu que els veïns i veïns gaudeixin de les festes nadalenques.
  Del 17 de desembre al 16 de gener el consistori oferirà, doncs, un ampli ventall d'actes que combinen algunes novetats amb activitats més tradicionals. Amb tot, cal recordar que la celebració del programa d'activitats estarà condicionada en tot moment a l'evolució de la pandèmia i a les mesures i restriccions establertes per les autoritats sanitàries. A més, en algunes activitats serà imprescindible presentar el passaport Covid-19.
  Entre la més de vintena de propostes nadalenques que se celebraran a la vila hi ha tallers de manualitats i de fanalets, la presentació del llibre "101 anècdotes del Montseny", el Mercat Solidari d'Hostalric en favor de La Marató de TV3, un festival de patinatge, el Concert de Nadal, el Cagatió, la ruta del Patge Reial, la Gran Quina, la Quina Econòmica i la Quina de Festa, el Parc de Nadal, la visita familiar "Què en saps de la Fortalesa?", la festa i el concert de Cap d'Any, sons per a nadons, el campament reial, la VI Marxa Popular Crematorrons, el Concurs de guarniment nadalenc de carrers, el concurs de guarniment de balcons i ruta dels pessebres, i la visita de Ses Majestats els Reis Mags d'Orient.